เที่ยว (บ้าน) นอก
เทศกาลส่งท้ายปีเก่า ต้อนรับปีใหม่ นายแบงก์รุ่นเก๋าส์ รัตน์ พานิชพันธ์ ประธานกรรมการบริหาร บริษัท แอล เอช ไฟแนนซ์เชียล กรุ๊ป
3 ม.ค. 2558

เทศกาลส่งท้ายปีเก่า ต้อนรับปีใหม่ นายแบงก์รุ่นเก๋าส์ รัตน์ พานิชพันธ์ ประธานกรรมการบริหาร บริษัท แอล เอช ไฟแนนซ์เชียล กรุ๊ป คู่คิดที่ปรึกษาการเงินการลงทุน ผู้ซี้ย่ำปึ้กกับเจ้าพ่อแลนด์ แอนด์ เฮ้าส์ อนันต์ อัศวโภคิน หลังโบกมือลางานประจำที่ “ควอลิตี้เฮ้าส์” บริษัทพัฒนาที่ดินระดับท็อปไฟว์ของเมืองไทย ก็ประกาศจะออกท่องเที่ยวพักผ่อนหลังทำงานหนักมาทั้งชีวิต
เฮียรัตน์เคยบอกว่าชอบไปเที่ยวญี่ปุ่น ไม่ชอบยุโรป เวลาไปจะท่องเที่ยวธรรมชาติ ศึกษาวัฒนธรรม ไม่ได้เน้นไปช็อปปิ้ง ไปมาเหนือจรดใต้แล้ว ครั้งนี้จะหาเมืองใหม่ๆ ที่ยังไม่เคยไปและคงจะไปได้นานกว่าเดิมไม่ต้องรีบกลับมาทำงาน
ว่าแล้วช่วงปีใหม่ น้องๆ ของพี่รัตน์ก็จับจ้องมองว่าเฮียจะไปไหน ก่อนปีใหม่คนที่เฮียรัตน์ควงไปเที่ยวด้วย คือ คุณตั้ว-ศิริชัย สมบัติศิริ ประธานกรรมการบริหาร ธนาคารแลนด์ แอนด์ เฮ้าส์ ซึ่งถือเป็นน้องรักคนหนึ่งนั่นเอง
ใครเจอพี่ตั้วก็ปรี่เข้าไปถามว่า ไปเที่ยวกับเฮียรัตน์สนุกไหม พี่ตั้วบอกว่าสนุกดีไปเขาใหญ่ แต่ไม่หนาวเลย เดี๋ยวนี้อยู่เขาใหญ่ก็เหมือนไปเมืองนอกเพราะบรรยากาศออกสไตล์โคโลเนียน วินเทจ สวยดี
โธ่ นึกว่าสองเฮียจะไปเที่ยวเมืองนอก ที่แท้ไปเที่ยวบ้านนอก นี่เอง ฮ่า ฮ่า